Hvis tyrkere bosat i Europa begynder at føde flere børn, kan Tyrkiet udvide sin indflydelse uden for landets grænser. Det mener præsident Erdogan

Den tyrkiske præsident, Recep Erdogan, opfordrer nu tyrkere bosat i Europa til at få flere børn. Og gerne fem. På den måde kan landet fortsætte med at udvide sin indflydelse i Europa.

Det skriver Bild.

- Få ikke tre, men fem børn. Du er Europas fremtid, og det vil være det bedste svar, du kan give mod de uforskammetheder, fjendtligheder og uretfærdigheder, de har udsat dig for, fortalte Erdogan ifølge Bild under et vælgermøde i det vestlige Tyrkiet.

Se også: Mod afgrunden: Tyrkisk minister snakker om religiøse krige i Europa

På mødet kritiserede præsidenten endnu engang 'fascistiske Europa' og opfordrede landsmændene til at modsætte sig de Tyrkiet-kritiske røster.

Kan måske blive siddende til 2029

I næste måned skal tyrkerne stemme om en ændring af den tyrkiske forfatning, der vil give præsident Erdogan flere magtbeføjelser og lade ham blive siddende som præsident frem til 2029.

I forbindelse med valget har tyrkiske ministre planlagt at lægge vejen forbi en række europæiske lande for at holde vælgermøder og forsøge at overbevise nej-stemmerne til at ændre holdning.

Se også: Erdogans valgkamp rammer Danmark med anonyme breve

Myndigheder i Tyskland, Østrig og Schweiz har de seneste uger aflyst vælgermøderne. 12. marts meddelte statsminister Lars Løkke Rasmussen (V), at også han har foreslået den tyrkiske premierminister, Binali Yildirim, at udskyde et planlagt besøg i Danmark den 19.-20. marts.

Aflysningerne har fået Erdogan til at beskylde Holland og Tyskland for at nære 'nynazistiske følelser'.

Anklager vælgere for at være terrorister

Præsidenten har desuden kaldt de vælgere, der har tænkt sig at stemme nej til forfatningsændringen, for terrorister.

- I flere uger har både Edogan og regeringspartiet tordnet mod nej-stemmerne, som - påstår de - står i ledtog med sommerens kupmagere. Og kupmagerne bliver som bekendt betegnet som terrorister, har Sadi Tekelioglu, chefredaktør for det dansk-tyrkiske medie kuzey.dk, fortalt til Ekstra Bladet.

Ifølge debattør og tidligere folketingsmedlem for SF, Øzlem Ckic, citerede præsident Erdogan søndag Koranen for at illustrere, at dem, der stemmer imod en forfatningsændring, er terrorister og fjender.

Det skrev hun på Twitter.